Regionsudvalgets resolution om "Den kommende regeringskonference"

(1999/C 293/16)

REGIONSUDVALGET har -

under henvisning til præsidiets beslutning af 10. marts 1999 om at pålægge Underudvalget for Institutionelle Anliggender at udarbejde en resolution om den kommende regeringskonference,

under henvisning til forslag til resolution vedtaget af Underudvalget for Institutionelle Anliggender på mødet den 27 april 1999 (CdR 54/99; ordførere: Luc Van Den Brande og Risto Koivisto), men siden på opfordring bearbejdet af de to ordførere,

under henvisning til konklusionerne fra Det Europæiske Råd i Cardiff den 15.-16. juni 1998, ifølge hvilke en række spørgsmål i forbindelse med den praktiske gennemførelse af subsidiaritetsprincippet kræver nærmere drøftelse,

under henvisning til konklusionerne fra Det Europæiske Råd i Wien den 11.-12. december 1998, som har styrket Regionsudvalgets konsultative rolle i spørgsmål vedrørende subsidiaritetsprincippet -

på sin 29. plenarforsamling den 2.-3. juni 1999 (mødet den 3. juni) vedtaget følgende resolution.

1. Den europæiske integrationsproces har i de sidste ti år været præget af stor dynamik. Det Indre Marked, Maastricht-traktaten og oprettelsen af Den Økonomiske og Monetære Union er milepæle.

2. Men af den seneste regeringskonference løste ikke alle de problemer, der skal løses som forberedelse til den kommende udvidelse.

3. Protokollen om institutionerne og erklæringen fra Belgien, Frankrig og Italien, der er knyttet til Amsterdam-traktaten, peger på Kommissionens sammensætning, ændring af medlemsstaternes stemmevægte og udvidelse af adgangen til beslutningstagning med kvalificeret flertal i Ministerrådet som spørgsmål, der må løses på den kommende regeringskonference.

4. Som fastsat af Det Europæiske Råd i Wien i december 1998 afgør Det Europæiske Råd i Køln umiddelbart efter Amsterdam-traktatens ikrafttræden, "hvordan og hvornår de institutionelle spørgsmål, der ikke blev afklaret i Amsterdam, skal løses". Samtidig er der yderligere behov for reformer i Den Europæiske Union.

5. Af hensyn til en hurtig udvidelse anser Regionsudvalget det for vigtigt, at de institutionelle reformer realiseres. I den videre reformproces må der ud over de institutionelle spørgsmål også tages afgørende skridt til yderligere at styrke den indre sikkerhed og de retlige forhold, til at udvikle en udenrigs- og sikkerhedspolitisk identitet for Fællesskabet og til at sikre et demokratisk Europa tæt på borgerne. Med henblik på de kommende års omfattende reformdebat ønsker Regionsudvalget, at der også tages hensyn til nedenstående punkter, som det selv berøres af.

5.1. Diskussionen om subsidiaritetsprincippet må videreføres med henblik på at sikre, at EU, medlemsstaterne, delstaterne/regionerne og de lokale myndigheder alle inden for deres respektive ansvarsområder kan bidrage til konkret og korrekt gennemførelse af subsidiaritetsprincippet. Dette er allerede udtrykt i Tysklands, Østrigs og Belgiens erklæring vedrørende protokollen om anvendelse af nærhedsprincippet, der er knyttet til Amsterdam-traktaten. I denne erklæring hedder det udtrykkeligt, at EU's handlen i overensstemmelse med nærhedsprincippet ikke blot vedrører medlemsstaterne, men også deres enheder i det omfang, hvor disse i henhold til de nationale forfatninger er tillagt egne lovgivningsmæssige beføjelser. Regionsudvalget kræver, at EF-traktatens artikel 5 ændres, så der tages hensyn til de regionale og lokale myndigheders særlige rolle i forbindelse med subsidiaritetsprincippet(1).

5.2. Regionsudvalget understreger, at der til den nødvendige reformproces også hører en klar opgavefordeling mellem EU og medlemsstaterne. En sådan ville også gøre flertalsafgørelser mere acceptable. EU må koncentrere sig om de opgaver, som virkelig er europæiske. Der må desuden være klarhed omkring tidsplan og målsætninger for yderligere reformer. Regionsudvalgets udtalelse om subsidiaritetsprincippet "For en veritabel subsidiaritetskultur - En appel fra Regionsudvalget"(2) må danne grundlag for dette.

5.3. Regionsudvalget må fra starten, sammen med Europa-Parlamentet, inddrages som fuldgyldig partner i forberedelsen af den nye regeringskonference og må have mulighed for at spille en aktiv rolle i forhandlingerne og beslutningerne om den.

5.4. Regionsudvalget ønsker at blive anerkendt som institution i henhold til EF-traktatens artikel 7, stk. 1.

5.5. Det skal være en forudsætning for medlemskab af Regionsudvalget, at man er folkevalgt i en region eller kommune, eller at man står politisk til regnskab over for en forsamling, der er sammensat ved almindelige og direkte valg(3).

5.6. Regionsudvalget skal til sikring af sine beføjelser udtrykkeligt have ret til at indgive klage til EF-domstolen, og det samme gælder regioner med lovgivningsmæssige beføjelser(4).

Bruxelles, den 3. juni 1999.

Manfred DAMMEYER

Formand for

Regionsudvalget

(1) CdR 305/97 fin - EFT C 64 af 27.2.1998, s. 98.

(2) CdR 302/98 fin.

(3) CdR 305/97 fin - EFT C 64 af 27.2.1998, s. 98.

(4) CdR 305/97 fin - EFT C 64 af 27.2.1998, s. 98.